text: Traktor satte gård i flammer - beboere slap ud i tide
  16 november 2017 kl. 04.54
  To beboere på en landejendom ved Lindknud opdagede natten til torsdag, at en af gårdens bygninger stod i flammer - og kun en stor indsats af brandfolkene forhindrede hele gården i at brænde.
  De to beboere på landejendommen på Hovborgvej ved Lindknud vågnede kort før klokken 02 og opdagede, at en af gårdens bygninger stod i flammer.
  Den brændende bygning rummede gårdens værksted, hvor der stod en traktor. Politiet vurderer, at branden er opstået ved traktoren og måske er udløst af en kortslutning. Det skal brandteknikere nu kigge nærmere på.
  Der er ikke dyrehold på gården - og de to beboere vågnede i tide til selv at slå alarm og kunne komme ud.
  - Brandfolkene kæmpede en hård kamp for at holde ilden væk fra stuehuset - og det lykkedes, mens værkstedsbygningen ikke stod til at redde og nedbrændte, siger vagtchef Erik Lindholdt, Syd- og Sønderjyllands Politi, torsdag morgen til TV SYD.
  